บอกไอเดียสำหรับภาพยนตร์ที่มีเนื้อหาเกี่ยวกับ 4 เคล็ดลับจัดการเงิน...สำหรับ Gen Z
"ภาพยนตร์เรื่อง อภิมหา Gen Z โกยเงิน เป็นเรื่องราวเกี่ยวกับวัยรุ่นสร้างตัว ทั้ง 4 คน ที่มีลักษณะการใช้เงินฟุ่มเฟือยเหมือนกัน แต่พวกเขาสามารถมีเงินมากขึ้นได้ด้วยเคล็ดลับการจัดเงิน โดยเป็นภาพยนตร์สั้นที่มีทั้งหมด 4 เรื่อง นำมารวมกันเป็นเรื่องเดียว โดยแต่ละตอนจะมีรายละเอียดดังนี้

- อันอัน...เธอต้องออมให้ได้ เรื่องราวของอันอัน สาวน้อยวัย 18 ผู้ไม่รู้จักการออมเงิน แต่เธอกลับสร้าง Mindset ชุดความคิดว่าต้องออมเงินให้ได้ ทำให้อันอันรู้ว่าต้องออมก่อนใช้จ่ายเสมอ
- ทางสายกลางของปิ่นโต เรื่องราวของปิ่นโต เด็กสาวผู้ฟุ่มเฟือย ชอบซื้อสินค้าตามกระแสแฟชั่น แต่เธอกลับคิดได้ว่าต้องใช้เงินให้เป็น ใช้ให้พอดี
- รายได้พิเศษ สุดวิเศษของสันติ เรื่องราวของสันติ เด็กหนุ่มที่ต้องการเก็บเงินเพื่อใช้จ่ายในมหาวิทยาลัย กับการคิดค้นวิธีหาเงินจากการสร้างรายได้หลายทาง
- สินทรัพย์สุดปังของเป็นไทย เรื่องราวของเป็นไทย วัยรุ่นหนุ่มสุดหล่อกับทางเลือกในการลงทุนระหว่างการเช่าบ้านกับการซื้อบ้าน จนนำไปสู่การลงทุนในสินทรัพย์เพื่อสร้างรายได้"

สรุปจากไอเดียภาพยนตร์

การจัดการเรื่องเงินที่ดี 4 เรื่อง สำหรับวัยรุ่นสร้างตัว ได้แก่ (1) ออมเงินได้  (2) ใช้เงินเป็น (3) หาเงินเก่ง และ (4) ต่อเงินงอกเงย ความมั่งคั่งนั้นเป็นไปได้ ถ้ารู้จักเคล็ดลับการออม เคล็ดลับการใช้เงิน เคล็ดลับการหาเงิน เคล็ดลับการต่อเงิน (ลงทุน) และเริ่มลงมือทำทันที ตั้งแต่มีรายได้เดือนแรกในชีวิต

- เคล็ดลับการออมให้ได้
ฟังดูเป็นเรื่องง่าย ๆ คือต้องออมก่อนใช้จ่ายเสมอ และออมไว้อย่างน้อย 10% แต่เป็นเรื่องที่ยากมากสำหรับคนจำนวนมาก บางคนอาจจะทำได้มากกว่า 10% เพราะตัวเบาภาระน้อย ก็จะผ่านข้อนี้ได้ง่าย แต่บางคนอาจจะทำได้น้อยกว่านี้ เพราะภาระยังมีอยู่เยอะ ซึ่งไม่เป็นไร ยังไงก็ต้องตั้งเป้าออมเงินให้ได้ไว้ก่อน และเริ่มลงมือทำแม้ว่าจะออมได้ทีละน้อยก็ตาม สร้าง Mindset ชุดความคิดว่าเราต้องออมเงินให้ได้ เมื่อมีรายได้สูงขึ้น หรือปลดภาระทางการเงินออกไปได้ อัตราการออมจะเพิ่มขึ้นได้อย่างรวดเร็ว

- เคล็ดลับใช้เงินให้เป็น
การใช้เงินให้พอดี ไม่ตึงไป ไม่หย่อนไป จำแนกให้ออกว่า อะไร Need to have (จำเป็นต้องมี) และอะไร Nice to have (มีก็ดี แต่ไม่มีก็ได้) ของบางอย่างที่ไม่ควรซื้อ ราคาถูกแค่ไหนก็อย่าไปซื้อเลย เช่น ของฟุ่มเฟือย สินค้ากระแสแฟชั่นที่เราไม่ต้องการจริง ๆ หรือใช้ไม่กี่ครั้งก็เบื่อก็ทิ้ง ในขณะที่ของบางอย่างจำเป็นต้องใช้ก็ต้องซื้อ ต่อให้แพงหน่อย ก็จำเป็นต้องซื้อ เช่น อุปกรณ์ไอทีเพื่อเพิ่มประสิทธิภาพการทำงาน บ้านเพื่อใช้อยู่อาศัย หรือ รถยนต์เพื่อใช้ในการเดินทางทำงานประกอบธุรกิจ
โดยในช่วงชีวิต จะมีโอกาสต้องใช้เงินก้อนใหญ่กับทรัพย์สินก้อนใหญ่ที่จำเป็น เช่น บ้าน รถยนต์ อุปกรณ์ไอที หรือ เครื่องจักรเพื่อทำธุรกิจ เป็นต้น ทรัพย์สินเหล่านี้อาจจะจำเป็นต้องก่อหนี้เพื่อลงทุนซื้อ เมื่อสร้างหนี้แล้ว จำเป็นต้องใช้หนี้ด้วยซึ่งอาจจะกินเวลายาวนาน 5-10-20 ปี หลักการคือ “เอาที่พอดีตัว” ไม่ต้องเป็นรุ่นท็อปทุกอย่าง จำไว้ว่ายิ่งชีวิตปลอดหนี้เร็วเท่าไหร่ ก็จะออมเงินได้ และลงทุนต่อยอดได้เร็วขึ้นเท่านั้น
 
- เคล็ดลับการหาเงินเก่ง
ใครที่เรียนจบมาในสายวิชาชีพที่ทำเงินได้มาก จะได้เปรียบเป็นพิเศษ เพราะการจะมีเงินออมได้มาก ไม่สามารถมาจากการลดรายจ่ายเพียงอย่างเดียว แต่ต้องเพิ่มรายได้ด้วย ซึ่งการเพิ่มรายได้อาจจะมาจากการสร้างทักษะความชำนาญในสายวิชาชีพ เพื่อได้เงินเดือนเพิ่ม แพทย์ที่เชี่ยวชาญเฉพาะทาง นักกฎหมายผู้เชี่ยวชาญพิเศษ วิศวกรไฟฟ้าที่มีใบอนุญาตและประสบการณ์ นักการเงินผู้เชี่ยวชาญเรื่อง M&A และนำกิจการเข้าจดทะเบียนในตลาดหลักทรัพย์ และอีกสารพัดอาชีพที่มีหลักการร่วมกันคือ การพัฒนาทักษะความเชี่ยวชาญเพื่อเป็นคนเก่งจริงของสายอาชีพ จะนำไปสู่เงินเดือนเพิ่มขึ้น ค่าวิชาชีพเพิ่มขึ้น ค่าที่ปรึกษาเพิ่ม เป็นต้น หรืออาจจะเป็นการเสริมสร้างทักษะด้านการบริหารเพื่อเพิ่มโอกาสก้าวหน้าในอาชีพการงานในองค์กรที่ทำงานอยู่
อีกวิธีหนึ่ง คือ การสร้างรายได้หลายทาง (Multiple sources of incomes) ซึ่งโลกทุกวันนี้เปิดกว้าง เห็นแพทย์มีอาชีพที่สองเป็นติวเตอร์ เห็นคนจบอักษรศาสตร์มีอาชีพเป็นที่ปรึกษาด้านไอที เห็นวิศวกรมีอาชีพที่สองเป็นนักลงทุน เป็นต้น นี่คือยุคอาชีพที่สอง ธุรกิจที่สาม การงานที่สี่ อย่าลืมว่า “การมีน้ำหลายบ่อ ย่อมดีกว่าบ่อเดียว”
 
- เคล็ดลับการลงทุน
ต้องเข้าใจว่า การลงทุน คือ การนำเงินสดไปแลกกับสินทรัพย์ ซึ่งสินทรัพย์เพื่อการลงทุนก็มีทั้ง 1) สินทรัพย์เพื่อใช้งาน 2) สินทรัพย์เพื่อขาย และ 3) สินทรัพย์เพื่อสร้างรายได้ ถ้าเป็น First Jobber เพิ่งเริ่มทำงาน มีรายได้ มีเงินออมก็มักจะเริ่มจากสินทรัพย์ข้อ 1) สินทรัพย์เพื่อใช้งาน เช่น บ้านที่อยู่อาศัย หรือ รถยนต์ ปัจจุบันคนรุ่นใหม่อาจจะเลือกที่จะซื้อหรือไม่ซื้อก็ได้ เพราะมีทางเลือกในการเช่าบ้านและการใช้รถไฟฟ้าซึ่งสะดวกดี สิ่งสำคัญคือ ต้องมั่นใจว่าจะผ่อนชำระคืนเงินกู้จากการซื้อบ้านซื้อรถได้โดยไม่ทำลายคุณภาพชีวิตปกติจนเกินไป (ไม่ผ่อนเกินตัว) หากทำอย่างนี้ได้ ถือว่าสอบผ่านด่านแรก
ต่อมาคือ การลงทุนกับ 2) สินทรัพย์เพื่อขาย และ 3) สินทรัพย์เพื่อสร้างรายได้ ให้จินตนาการดูว่า สินทรัพย์เพื่อขายคือ ฟาร์มวัวเนื้อ ส่วนสินทรัพย์เพื่อสร้างรายได้ คือ ฟาร์มวัวนม
การลงทุนในสินทรัพย์เพื่อขาย เปรียบเหมือนเลี้ยงวัวเนื้อโตเร็วเพื่อขายเอากำไร คือ การมองหาลู่ทางลงทุนในทรัพย์สินที่มีโอกาสเพิ่มค่าเร็ว เมื่อเพิ่มค่าก็ต้องขายออกเพื่อ Take Profit เช่น หุ้น ที่ดิน คอนโด งานศิลปะ ของโบราณ คริปโทเคอร์เรนซี เป็นต้น ทุกอย่างที่ซื้อมาเพื่อหวังขายทำกำไร เพื่อให้เงินทุนที่มีเติบโตงอกเงยได้รวดเร็ว วิธีนี้มีข้อควรระวัง คือ เป็นการลงทุนที่มีความเสี่ยงสูง เพราะราคาหุ้น ราคาอสังหาริมทรัพย์ ราคางานศิลปะ ราคาคริปโทเคอร์เรนซี ไม่ได้มีราคาขึ้นตลอด บางครั้งราคาตกต่ำลง บางครั้งตั้งขายไม่มีใครซื้อทำให้เงินทุนจม เกิดขาดทุนได้
ความรู้ทางการเงิน